РЕГЛАМЕНТ (ЕО) № 305/2008 НА КОМИСИЯТА
от 2 април 2008 година
за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания и на условия за взаимно признаване на сертифицирането на служители по отношение на извличането на флуорирани парникови газове от комутационна апаратура за високо напрежение
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 842/2006 на Европейския парламент и на Съвета от 17 май 2006 г. относно някои флуорирани парникови газове (1), и по-специално член 5, параграф 1 от него,
като има предвид, че:
(1)
По смисъла на изискванията на Регламент (ЕО) № 842/2006 е необходимо да бъдат определени правила относно професионалната квалификация на служителите, извършващи дейности по съоръжения, съдържащи някои флуорирани парникови газове, които дейности потенциално могат да предизвикат изтичане на такива газове.
(2)
На тези служители, които все още не са получили сертификат, но вече са включени в обучителен курс за сертифициране, следва за ограничен период от време да бъде разрешено да изпълняват дейности, за които се изисква такова сертифициране, за да придобият необходимите за изпита практически умения, при условие че тяхната работа се наблюдава от сертифицирани служители.
(3)
В някои държави-членки понастоящем няма съответни системи за професионална квалификация или сертифициране. По тази причина следва да бъде разрешен ограничен период от време, който служителите да използват за получаване на сертификати.
(4)
С цел да се избегнат излишни административни натоварвания, следва да се разреши за изграждането на система за сертифициране да се използват съществуващите системи за професионална квалификация, при условие че уменията и знанията, придобивани по съответната система, са равностойни на минималните изисквания, предвидени в настоящия регламент.
(5)
В ролята на оценяващи или сертифициращи органи, или едновременно и като двата вида органи, биха могли да бъдат определени производители или оператори на комутационна апаратура за високо напрежение, при условие че отговарят на съответните изисквания.
(6)
Изпитът е ефективно средство за проверка на способностите на кандидата да извършва правилно дейности, които могат пряко или косвено да причинят изтичане на парникови газове.
(7)
Официално определените оценяващи органи и сертифициращи органи следва да осигурят спазване на минималните изисквания, установени в настоящия регламент, като по този начин допринесат за реалното и ефективно взаимно признаване на сертификати в цялата Общност.
(8)
На Комисията следва да бъде съобщавана информация относно системата за сертифициране, чиито сертификати подлежат на взаимно признаване, във формата, определен с Регламент (ЕО) № 308/2008 на Комисията от 2 април 2008 г. за установяване, съгласно Регламент (ЕО) № 842/2006 на Европейския парламент и на Съвета, на формата на уведомленията за програмите на държавите-членки за обучение и сертифициране (2).
(9)
Мерките, предвидени в настоящия регламент, са в съответствие със становището на комитета, създаден съгласно член 18, параграф 1 от Регламент (ЕО) № 2037/2000 на Европейския парламент и на Съвета (3),
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
Настоящият регламент установява минималните изисквания за сертифициране на служители за извличането на някои флуорирани парникови газове от комутационна апаратура за високо напрежение, както и на условията за взаимно признаване на сертификатите, издадени съгласно тези изисквания.
Член 2
Определения
За целите на настоящия регламент терминът „комутационна апаратура за високо напрежение“ означава комутационните апарати и техните комбинации със съответните контролни, измервателни, защитни и регулиращи уреди, както и комплектите от такива апарати и уреди със съответните връзки, принадлежности, шкафове и носещи конструкции, използвани във връзка с генерирането, преноса, разпределението и преобразуването на електроенергия при номинални напрежения над 1 000 V.
Член 3
Сертифициране на служители
1. Служителите, които извършват посочените в член 1 дейности, следва да притежават сертификат, както е посочено в член 4.
2. За служители, които са записани на курс за обучение за получаване на сертификат и работят под наблюдението на лице, притежаващо сертификат, изискването по параграф 1 няма да се прилага за срок от максимум 1 година.
3. Държавите-членки могат да решат, че изискването по параграф 1 няма да се прилага за период, който следва да не просрочва датата, посочена в член 5, параграф 4 от Регламент (ЕО) № 842/2006, за тези служители, които са извършвали дейността, предвидена в член 1 от настоящия регламент преди датата, посочена в член 5, параграф 2 от Регламент (ЕО) № 842/2006.
Такива служители следва да бъдат считани за сертифицирани по отношение на тези дейности за периода, посочен в първата алинея, по смисъла на изискванията на Регламент (ЕО) № 842/2006.
Член 4
Издаване на сертификати на служители
1. На служителите, които са издържали теоретичен и практически изпит, организиран от оценяващ орган, както е посочено в член 6, по отношение на минимума от умения и познания, посочен в приложението, следва да бъде издаден сертификат от сертифициращ орган, съгласно посоченото в член 5.
2. Сертификатът трябва да съдържа минимум следната информация:
а)
наименованието на сертифициращия орган, пълното име на сертифицираното лице, номера на сертификата и датата, до която е валиден, ако има такава;
б)
дейността, която притежателят на сертификата е оправомощен да извършва;
в)
дата на издаване и подпис на издалия сертификата.
3. В случаите, в които съществуващата система за сертифициране, основаваща се на провеждането на изпит, покрива минималните умения и познания, посочени в приложението, и отговаря на изискванията на членове 5 и 6, но съответният атестат не съдържа посочените в параграф 2 от настоящия член елементи, се допуска съответстващ на изискванията на член 5 сертифициращ орган да издаде сертификат на притежателя на тази квалификация без повторно явяване на изпит.
4. В случаите, когато съществуваща система за сертифициране, основаваща се на провеждането на изпит, отговаря на изискванията на членове 5 и 6 и частично покрива минимума от умения и познания, посочен в приложението, сертифициращите органи могат да издават сертификат, при условие че кандидатът издържи допълнителен изпит, организиран от съответстващ на изискванията на член 6 оценяващ орган, по тези умения и познания, които не са покрити от съществуващото сертифициране.
Член 5
Сертифициращ орган
1. Сертифициращият орган следва да бъде определен посредством национален законов или подзаконов акт, или да бъде назначен от компетентния орган на държавата-членка или от други организации, които са оправомощени за това, като имащ правото да издава сертификати на служители, които изпълняват дейностите, посочени в член 1.
Сертифициращият орган следва да е безпристрастен при извършването на своята дейност.
2. Сертифициращият орган следва да определя и прилага процедурите по издаването, временното отменяне и отнемането на сертификати.
3. Сертифициращият орган следва да води документация, удостоверяваща статута на всяко сертифицирано лице. Тази документация следва да доказва, че съответната процедура по сертифициране действително е изпълнена. Документацията следва да се пази за период от най-малко 5 години.
Член 6
Оценяващ орган
1. Изпитите за служителите, посочени в член 1, следва да се организират от оценяващ орган, определен от компетентния орган на държавата-членка или от други институции, които са оправомощени за това. На изискванията за оценяващ орган може да отговаря и сертифициращ орган по смисъла на член 5.
Оценяващият орган следва да е безпристрастен при извършването на своята дейност.
2. Изпитите следва да бъдат планирани и структурирани по начин, който гарантира покриването на минималните умения и познания, определени в приложението.
3. Оценяващият орган следва да приеме процедури за докладване и да съхранява документация, за да се даде възможност за удостоверяване на резултатите от изпита на отделно лице и на цялостните резултати от оценяването.
4. Оценяващият орган следва да гарантира, че назначените изпитващи лица за даден изпит притежават необходимите знания относно съответните изпитни методи и документи, както и подходяща компетентност в областта на изпита. Също така този орган следва да гарантира, че необходимото оборудване, инструменти и материали са налице за провеждане на практическите изпити.
Член 7
Уведомяване
1. До 4 януари 2009 г. държавите-членки следва да съобщят на Комисията наименованията и данните за контакт на сертифициращите органи за служители по смисъла на член 5, както и наименованията на отговарящите на изискванията на член 4 сертификати за служители, като при съобщаването следва да се използва форматът, определен с Регламент (ЕО) № 308/2008.
2. Държавите-членки следва да актуализират уведомлението, направено съгласно параграф 1, със съответната нова информация и незабавно да предоставят на Комисията актуализираното уведомление.
Член 8
Условия за взаимно признаване
1. Взаимното признаване на сертификати, издадени в други държави-членки, следва да се прилага само за сертификати, издадени в съответствие с член 4.
2. Държавите-членки могат да изискват от притежателите на сертификати, издадени в друга държава-членка, да предоставят превод на сертификата на някой от другите официални езици на Общността.
Член 9
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 април 2008 година.